Արագածոտնի մարզպետարանում նշվեց Մարտի 8-ը

Արագածոտնի մարզպետ Սարգիս Սահակյանի նախաձեռնությամբ մարզպետարանում հանդիսավորապես նշվեց Մարտի 8-ը:

Մարզպետարանի կանանց, մարզի կրթական, առողջապահական հաստատությունների կին ներկայացուցիչներին շնորհավորանքի խոսք հղեց մարզպետարանի աշխատակազմի ղեկավար Հրաչյա Գեւորգյանը: Նա ասաց, որ հայկական տոնացույցի մեջ Մարտի 8-ը առանձնակի իմաստ ունի: Այն սիրով նշվում է բոլոր ընտանիքներում, աշխատավայրերում, քանզի սա լավագույն առիթ է գնահատելու, մեծարելու կանանց, մայրերին, քույրերին: Բազմաթիվ արժանիքների մեջ նա հիշատակեց այն անփոխարինելի դերը, որ ունեն հայ մայրերը բանակում ծառայող զինվորների դաստիարակության, նրանց գոտեպնդելու գործում:

Կանանց իր բարեմաղթանքի խոսքն ասաց նաեւ փոխմարզպետ Մուշեղ Աբգարյանը: Նա առողջություն, անսահման սեր, ժպիտ ու երջանկություն մաղթեց բոլոր կանանց:

Շնորհավորանքի խոսքերին հաջորդեցին երաժշտական կատարումները եւ տոնական հյուրասիրությունը:

Տոնական օրն ավարտվեց Երեւանի Հր. Ղափլանյանի անվան դրամատիկական թատրոնում ,, Վերջին ծաղրածուն,, ներկայացման դիտումով: